Hans Christian Schmidt (V), 2023-12-05:
Goddag, formand.
Tak for ordet, og også tak til Dansk Folkeparti for at fremsætte beslutningsforslaget.
I Venstre er vi jo glade for, at Dansk Folkeparti også har øje for den mangel på plejehjemsboliger, vi har nu og får i fremtiden.
Det er en vigtig opgave, som vi skal finde en løsning på.
Når man kigger på antallet af 67-årige, er det jo stigende, og det vil det fortsat være i de kommende år, og med flere ældre vil der naturligvis også komme en højere efterspørgsel efter plejeboliger.
Det er vigtigt, at vi også i fremtiden sikrer, at vi har den rette mængde plejeboliger til vores ældre, og derfor er det også for Venstre vigtigt, at vi i fremtiden giver vores ældre mulighed for frit at kunne vælge mellem forskellige tilbud, både mellem forskellige boligtyper, men jo også mellem de offentlige og private tilbud, når det er en mulighed.
Intentionerne i dette forslag er Venstre enige i.
Venstre mener ligesom forslagsstillerne, at der er behov for at finde flere friplejeboliger i fremtiden, og derfor er det vigtigt, at vi stopper op og ser på, hvilke barrierer det er, kommunerne og de private aktører medfører, når det ønskes at etablere flere plejeboliger.
Jeg tror, at der er behov for, at vi ser på de rammevilkår, som vi stiller kommunerne og eventuelle private aktører.
Og der mener vi i Venstre, at det vil være relevant, at der ses på, hvordan vi sikrer en fair konkurrence på området.
For det er jo altså, for at sige det ligeud, ikke så vigtigt, om det er det private eller det offentlige, som leverer og sikrer pladserne.
Det vigtigste er trods alt, at vi har de fornødne pladser til vores ældre, og at det dertil er pladser af en sådan kvalitet, som vi kan stå inde for.
I Venstre ønsker vi at styrke og nytænke ældreområdet generelt, så det følger med den demografiske udvikling.
Der er behov for, at der tænkes nyt og stort, og det er vigtigt, at vi ikke blot laver løsninger, der lapper lidt hist og her, men at det er solide politiske aftaler, og alle, som har et indspark til, hvordan problemerne kan løses, skal jo have en mulighed for at komme til orde, og derfor er jeg heller ikke i tvivl om, at ministeren har inddraget og også i fremtiden vil inddrage forskellige parter i arbejdet med løsninger, og det er i hvert fald det, vi hører at ministeren gengiver.
Vi har brug for, at der tænkes nyt, og vi har også brug for, at man tør at tænke nyt.
Det har vi i hvert fald set andre gange i de år, jeg har været herinde, og det synes jeg måske man fra forslagsstillernes side skulle overveje.
Jeg ved godt, at man fra forslagsstillernes side vil sige, at man venter og man venter, og det er jeg sådan set ikke uenig i, og det kommer vi så også til, indtil regeringen kommer med sit forslag.
Vi ser i Venstre og resten af regeringen også frem til, at vi her i det nye år præsenterer det ældreudspil, og der vil i det også være nogle initiativer, der er rettet mod rammevilkårene for friplejeboliger.
Og det ved jeg, fordi jeg sidste gang også blev udspurgt lidt om, hvad vi i grunden sidder og laver.
Ja, vi sidder jo bl.a. og drøfter nogle af de her ting.
Så jeg ved jo godt noget om, hvad det er, der kommer til at blive afsløret i det ældreudspil.
Selv om jeg må slutte af med at sige, at Venstre ikke kan støtte forslaget, ser jeg dog altså som sagt gerne, at de takter, som jeg også kan se der er i beslutningsforslaget, bliver fremmet.
Tak for ordet.